Ope brief: Mnr. Steenhuizen, moet asseblief nie die ANC word nie!Deur prof. Kobus Lazenby John Steenhuisen (Foto: DA/Facebook) Beste mnr. Steenhuizen Ek skryf hierdie brief aan u as die DA-leier (ook vir die DA-politici) en hoop dat u die brief sal raak lees en daarop sal reageer. Ons as kiesers is baie bekommerd oor wat in die land aan die gebeur is. Ek is seker daarvan dat u ook baie bekommerd is en daarom die vraag aan u: Wat gaan u en die DA doen om te help dat hierdie mooi land van ons nie oor die afgrond gaan stort nie? Dit is ŉ feit dat geen regdenkende mens meer vir die ANC behoort te stem nie, en die vraag is dan, vir wie moet ons stem? Ek gaan dalk ŉ bietjie hard eerlik wees in die brief, maar ongelukkig moet dinge soms gesê word wat nie lekker op die oor klink nie, maar wat tog in opregtheid en eerlikheid gesê moet word. Ek het sedert die ontstaan van die DA, vir die DA gestem en was vir ŉ paar jaar ŉ aktiewe lid van die DA, en het ook as DA-raadslid in die Mangaung (Bloemfontein) Metroraad gedien. Ek begin egter bedenkinge oor die DA kry, en dit is vir my baie sleg. Die grootste rede vir my bedenkinge is die feit dat die DA Johannesburg deur sy vingers laat glip het. Ek weet die PA het ŉ onmoontlike eis gestel, maar nou is die metro in totaliteit onder ANC beheer en het in elk geval gebeur wat die DA wou verhoed – en erger, want nou is Johannesburg slegter daaraan toe. Dit voel vir my na ŉ “penny wise and pound foolish”-optrede. Ek het na al die goeie redes geluister en ek het begrip daarvoor, maar is die eindresultaat nou werklik beter as wat die DA sogenaamd wou verhoed het? Die antwoord is nee! Daar lê ŉ leierskapverkiesing vir die DA voor. Ek gaan blatant eerlik wees – u gryp nie die verbeelding van die tradisionele DA-kiesers aan nie, en ek is bevrees nog minder van die kiesers wat die DA eintlik nodig het om die verkiesing te wen. Dit bekommer my. As die DA groter as die persoon is (dit moet so wees), behoort die DA werklik diep te delf en strategies te dink oor wie die verbeelding van kiesers gaan aangryp en tradisionele en nie-tradisionele kiesers gaan oortuig dat die DA ŉ party vir alle sfere van die samelewing is. Eie ego’s behoort nie nou bo landsbelang gekies te word nie, want dan doen die DA presies dit waarvan die ANC beskuldig word. Ek kan byvoorbeeld nie verstaan dat ŉ man soos mnr. Bongani Baloyi, vorige burgemeester in Midvaal en wat uitstekende werk gedoen het, van die DA weg is nie? Wat het gebeur dat ŉ man wat die verbeelding van kiesers aangryp en werklik baie vir die DA kon doen, weg is uit die DA? Ek weet hy is op sy eie terme weg, maar hoekom het hy nie ŉ toekoms vir homself in die DA gesien nie? ŉ Goeie leier is iemand wat ŉ kompas in sy kop het en ŉ magneet in sy hart. Met die kompas weet hy/ sy duidelik waarheen hy/ sy op pad is, maar die magneet in die hart trek mense aan en hulle volg die leier vrywillig. Ek is jammer om te sê – u het dalk die kompas, maar ek twyfel aan die magneet in die hart. Ek weet dit is harde woorde, maar daarmee is ŉ versugting dat die huidige leierskorps sal moet delf om hierdie persoon te soek wat ŉ kompas in sy/ haar kop het én ook die magneet in die hart. Daar is nou ŉ venster van geleenthede (“window of opportunity”) vir die DA oop in die politieke milieu, maar dan moet dit nou aangegryp word, anders is dit te laat. Die Wes-Kaap is ŉ bewys dat die DA ŉ goeie regering het. Dit is wonderlik, en ek is oortuig dat baie kiesers weer vir die DA in die Wes-Kaap sal stem, want ons sien dat dinge hier werk. Maar die gevaar hier is dat mense half outomaties vir die DA in die Wes-Kaap stem omdat dinge werk, maar nie omdat die DA op nasionale vlak die verbeelding aangryp nie. Ek weet van kiesers wat in die vorige nasionale verkiesing vir die DA op provinsiale vlak gestem het en op nasionale vlak vir ŉ ander party. Dit behoort ŉ probleem vir die DA te wees. Die premier in die Wes-Kaap gryp die verbeelding vas op provinsiale vlak, maar op nasionale vlak is daar ŉ “lugleegte”. Kiesers in ander provinsies is ook ver verwyderd van wat in die Wes-Kaap gebeur. Die feit bly staan – die ANC moet in 2024 uitgestem word. Dit blyk dat koalisies aan die orde van die dag is en sal wees. Ek dink dit is werklik nou die tyd om klaar te onderhandel oor die koalisie waarvoor ons moet stem om die ANC uit die regering te kry. Dit help nie om ná die verkiesing met koalisiegesprekke te begin nie – kiesers wil nou weet vir wie en wat hulle moet gaan stem. As ek dus vir party X stem, dan weet ek hulle is reeds deel van die koalisie wat die ANC by die stembus gaan verslaan, anders mors ek my stem. Belangrik dan ook, is dat die grootste partye in die koalisie nie ten alle koste (en tot nadeel van die land) vasklou aan mag en ander koalisievennote domineer nie. (ŉ Kantopmerking – ek raak al hoe meer beïndruk met dr. Pieter Groenewald en Corné Mulder van die VF Plus se vermoë om werklik koalisiepolitiek te verstaan.) Ek verstaan die beginsel van ŉ stem vir die kleiner partye is nie ŉ vermorste stem nie, maar dan moet die koalisie-ooreenkomste klaar stewig en ononderhandelbaar uitgeklaar wees, anders gebeur wat nou ook in Pretoria (Tshwane) gebeur het – ŉ enkele lid van ŉ party wat burgemeester geword het (gelukkig weer afgedank), want dit gaan oor sy eie sak! Politici moet ophou dat ego’s en die “eie-sak”-beginsel belangriker as landsbelang geag word. Die DA is ook soms skuldig hieraan. Dus, ter opsomming, die volgende: Baie sterkte en neem asseblief die regte besluite.